**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 23.01.2018, ora 08.00 – 24.01.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 24.01.2018, ora 07.00**

**RÂURI**

**Debitele au fost în general staționare,** exceptând râurile din bazinele hidrografice: Crasna, Barcău, Crișuri, Bega, Timiș, Bârzava, Moravița, Caraș, Nera, bazinul mijlociu și inferior al Someșului și bazinul inferior al Mureșului, unde au fost în scădere.

 Formaţiunile de gheaţă (gheaţă la maluri, năboi, pod de gheaţă) prezente pe majoritatea râurilor din ţară (exceptând cele din Crişana, Banat, sudul Munteniei și Dobrogea) au fost în extindere și intensificare pe râurile din zonele de munte din nordul, nord-estul și centrul țării și s-au menținut fără modificări importante pe celelalte râuri.

 Debitele se situează în general la valori între 30-90% din normalele lunare, exceptând râurile din bazinele hidrografice: Vişeu, Iza, Crișul Alb, Târnava Mare, Bega, Bârzava, Caraș, Nera, Ialomița, Buzău, Trotuș, cursurile inferioare ale Timișului și Mureșului, cursurile superioare ale Crișului Negru, Oltului, Prutului și cele din Dobrogea, unde au valori în jurul și peste mediile multianuale lunare.

 Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi în general staționare**, exceptând râurile din bazinele hidrografice: Bega, Bârzava, Moravița, Caraș, Nera, cursul inferior al Someșului, cursurile mijlocii și inferioare ale Crasnei, Barcăului, Crișurilor și Timișului, unde vor fi în scădere.

Formaţiunile de gheaţă (gheaţă la maluri, năboi, pod de gheaţă) prezente pe majoritatea râurilor din ţară (exceptând cele din Crişana, Banat, sudul Munteniei și Dobrogea) vor fi în extindere și intensificare.

 Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 23.01 – 24.01.2018 a fost în uşoară scădere, având valoarea de 7200 m3/s**, peste media multianuală a lunii ianuarie (4950 m3/s).

 În aval de Porţile de Fier debitele au fost în scădere la Gruia și pe sectorul Corabia – Cernavodă, în creștere pe sectorul Calafat – Bechet și staționare pe sectorul Hârșova – Tulcea.

 **Debitul la intrarea în ţară (secţiunea Baziaş) va fi în creştere uşoară (7300 m3/s).**

În aval de Porţile de Fier debitele vor fi în scădere pe sectorele Gruia – Calafat şi Tr.Măgurele – Vadu Oii, în creştere pe sectorul Bechet – Corabia și staţionare pe sectorul Brăila – Tulcea.

**2.** **Situaţia meteorologică în intervalul 23.01.2018, ora 09.00 – 24.01.2018, ora 06.00**

**ÎN ŢARĂ**

**Valorile termice diurne, în unele regiuni mai ridicate** decât cele din ziua precedentă, iar în altele mai scăzute, au fost apropiate de mediile climatologice specifice datei. Temperaturile maxime s-au încadrat între -5 grade la Darabani și Rădăuți și 5 grade la București - Filaret și Ștei (jud. Arad).  Înnorările au persistat în sud-vestul țării, parțial în centru și la munte, iar în cursul zilei și în nord-est, în timp ce în rest s-a degajat treptat. A nins slab, pe arii restrânse, în jumătatea de vest a Munteniei, în estul Olteniei, estul și sud-estul Transilvaniei și cu totul izolat în nordul Moldovei și al Carpaților Orientali, zona Munților Bucegi și Apuseni. Vântul a suflat slab până la moderat cu unele intensificări în Dobrogea. Stratul de zăpadă existent, la ora 20, avea grosimi în platformele stațiilor meteorologice de până la 181 cm la munte - în Masivul Făgăraș (Bâlea Lac), cea mai mare parte a Moldovei - până la 30 cm, local în Transilvania - până la 22 cm, în Maramureș - până la 17 cm, local în Muntenia - până la 15 cm și în Oltenia- până la 10 cm și izolat în Crișana, Banat și Dobrogea - sub 7 cm. Punctiform în Transilvania și Moldova, s-a format ceață asociată cu depunere de chiciură. La ora 06,  temperatura aerului avea valori cuprinse între -20 de grade la Rădăuți și 0 grade la Moldova Nouă, Drobeta-Turnu Severin, Sânnicolau Mare și Jimbolia.

***Observație:*** *Începând de ieri, de la ora 06, a fost în vigoare 1 mesaj de atenționare - cod galben - pentru fenomene meteorologice periculoase imediate, emis de către SRPV Sibiu.*

**LA BUCUREŞTI**

**Înnorările au persistat și trecător a nins slab** (fulguit) în prima parte a zilei, iar în unele cartiere și seara. Vântul a sflat slab. Temperatura maximă, mai ridicată decât cea din ziua precedentă, a fost de 2 grade la Afumați, 3 grade în Băneasa și 5 grade la Filaret.  Stratul de zăpadă, la ora 20, în platformele stațiilor meteorologice, avea grosimi de până la 6 cm la Băneasa, 5 cm la Afumați și 3 cm la Filaret.  La ora 06, se înregistrau -5 grade la Afumați, -4 grade la stația meteo Băneasa și -3 grade la Filaret.

**3. Prognoza meteorologică în intervalul 24.01.2018, ora 09.00 – 25.01.2018, ora 09.00**

**ÎN ŢARĂ**

**Vremea va fi rece pentru această dată**, în regiunile sudice, estice și parțial cele centrale, local, geroasă în primele ore ale intervalului și noaptea. În restul teritoriului, valorile termice se vor situa în jurul normelor climatologice specifice perioadei. Temperaturile maxime vor fi cuprinse între -6 și 5 grade, iar minimele între -13 și -3 grade, mai scăzute în depresiunile Carpaților Orientali. Cerul va fi variabil cu înnorări - trecătoare în nordul și centrul țării, precum și la munte și persistente în sud-vest și în sud, respectiv în Oltenia și în Muntenia - în cursul zilei, când, cu totul izolat, cel mai probabil în zona Carpaților Meridionali și a Subcarpaților Getici, vor mai fi posibile ninsori slabe (fulguieli). Vântul va sufla slab și moderat cu unele intensificări pe crestele montane înalte. În zonele joase de relief, cu precădere în cele din interiorul arcului carpatic, pe arii restrânse, va fi ceață, mai ales dimineața și noaptea.

**LA BUCUREŞTI**

**Vremea va fi mai rece** decât în mod obișnuit la această dată, posibil geroasă în zona periferică, la sfârșitul nopții. Temperatura maximă se va situa în jurul valorii de 1 grad, iar cea minimă va fi de -9...-7 grade, ușor mai scăzută în zona preorășenească. Cerul va avea înnorări în prima parte a zilei, apoi se va degaja treptat. Vântul va sufla în general slab. Spre sfârșitul intervalului, vor fi condiții de ceață.

**4. Buletin nivometeorologic valabil pentru masivele Bucegi şi Făgăraş (versantul nordic)**

**emis pentru perioada 23 ianuarie 2018 ora 20 – 24 ianuarie 2018 ora 20.**

**Starea vremii şi evoluţia stratului de zăpadă în ultimele 24 de ore:**

Vremea a fost în general închisă şi pe arii extinse a nins; în masivul Făgăraş cerul a fost variabil în cursul acestei zile. Vântul a suflat slab şi moderat, cu intensificări izolate, viscolind sau spulberând zăpada. S-au semnalat curgeri sperficiale de zăpadă la peste 2000 m. Sunt formate cornişe şi plăci de vânt pe majoritatea versanţilor, iar pe văi şi în locurile adăpostite, depozite mai însemnate de zăpadă. Local s-a semnalat ceaţă. Stratul de zăpadă a crescut cu până la 8 cm (la Bâlea-Lac) şi măsura la ora 14: 183 cm la Bâlea-Lac, 135 cm la Vârful Omu, 64 cm la Sinaia, 62 cm la Predeal şi 52 cm la Fundata.

**EVOLUŢIA VREMII PENTRU INTERVALUL 23.01.2018 ora 20 – 24.01.2018 ora 20:**

Vremea va fi geroasă noaptea în întreaga zonă montană şi ziua la peste 2000 m. Cerul va fi variabil. Vântul va sufla slab şi moderat.

**Peste 1800 m:** temperaturi minime: -18 la -15 gr.C; temperaturi maxime: -13 la -7 gr.C

**Sub 1800 m:** temperaturi minime: -15 la -11 gr.C; temperaturi maxime: -7 la -3 gr.C

**STABILITATEA şi EVOLUŢIA STRATULUI de ZĂPADĂ:**

 **La altitudini de peste 1800 m: RISC MARE (4)**

Valorile scăzute ale temperaturilor vor menţine zăpada din partea superioară a stratului uşoară, cu legături slabe între cristale şi stabilitate scăzută. Grosimea stratului de zăpadă depus în ultimele zile este mare (60...80 cm), aceasta putând aluneca cu uşurinţă peste straturile şi crustele de gheaţă mai vechi, aflate dedesubt.

În cursul zilei, în condiţiile unui cer variabil, zăpada de la suprafaţă se va tasa uşor sub acţiunea razelor solare. Declanşarea avalanşelor este posibilă spontan, din cauza cantităţii mari de zăpadă uşoară, fără coeziune, din partea superioară, dar şi la suprasarcini slabe.

**La altitudini mai mici de 1800 m**: **RISC ÎNSEMNAT (3)**

Datorită insolaţiei, stratul de la suprafaţă, depus în ultimele zile (de 40-50 cm), se va tasa. Acest strat este depus peste un strat mai vechi întărit sau îngheţat, peste care poate aluneca cu uşurinţă, mai ales la trecerea turiştilor sau schiorilor, ducând la declanşarea avalanşelor pe pantele mai înclinate. Spontan pot fi curgeri.

**Notă:**

**RISC MARE (4) –** cod roşu (4) ■ - stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncarcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 22.01.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 22.01.2018 - 23.01.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE